পাঞ্জশির প্রদেশ
পাঞ্জশির প্রদেশ (দারি/পশতু: پنجشیر, অর্থ "পাঁচ সিংহ"), বিকল্প বানান পানশির, আফগানিস্তানের ৩৪টি প্রদেশের একটি। পাঞ্জশির নদীর উপত্যকা এখানে অবস্থিত। এটির রাজধানী শহরের নাম বাজারক। প্রদেশটি সাতটি জেলায় বিভক্ত এবং এতে ৫১২টি গ্রাম রয়েছে। ২০২১ সালের হিসেবে পাঞ্জশির প্রদেশের জনসংখ্যা প্রায় ১,৭৩,০০০ জন। পাঞ্জশির ২০০৪ সালে প্রতিবেশী পারওয়ান প্রদেশ থেকে আলাদা হয়ে একটি স্বাধীন প্রদেশে পরিণত হয়। এটির উত্তরে বাঘলান ও তখর প্রদেশ, পূর্বে বাদাখশন প্রদেশ ও নুরিস্তান প্রদেশ, দক্ষিণে লাঘমান প্রদেশ ও কাপিসা প্রদেশ এবং পশ্চিমে পারওয়ান প্রদেশ রয়েছে।